Τάσος Χαλκιάς (ηθοποιός)

Ο Αναστάσιος (Τάσος) Χαλκιάς (Αθήνα, 22 Ιανουαρίου 1952) είναι Έλληνας ηθοποιός.

Βιογραφία
Γεννήθηκε στην Αθήνα με καταγωγή από τη Ζαγορά Πηλίου και την Κωνσταντινούπολη. Ο παππούς του ήταν Τούρκος, κι η γιαγιά του Ελληνίδα.Τάσος Χαλκιάς: Ο πατέρας της μητέρας μου ήταν Τούρκος – Η Τουρκάλα θεία μου είναι χριστιανή και ζει στην Περαία της Θεσσαλονίκης Αποφοίτησε από τη Δραματική Σχολή του Εθνικού Θεάτρου το 1974 με άριστα. Δάσκαλοί του ο Άγγελος Τερζάκης, ο Γιάννης Σιδέρης, η Μαρία Χορς, η Μαίρη Αρώνη, η Κατερίνα Ανδρεάδη και η Ελένη Χατζηαργύρη. Ξεκίνησε την καριέρα του τη δεκαετία του 1970 ενώ από το 1978 έως το 1990 είναι μέλος του Εθνικού Θεάτρου. Έχει συμμετάσχει σε πολλές τηλεοπτικές σειρές, κινηματογραφικές ταινίες καθώς και θεατρικές παραστάσεις. Είναι ιδρυτής της Ανώτερης Σχολής Υποκριτικής "Πρώτη Πράξη".

Έχει συνεργαστεί με το Εθνικό Θέατρο και με μια πλειάδα Ελλήνων ηθοποιών, με τους οποίους ανέβασε παραστάσεις στην Επίδαυρο αλλά και πραγματοποίησε περιοδείες σε ολόκληρη την Ελλάδα.

Καριέρα
Το 1977 συνεργάστηκε με το Άρμα Θέσπιδος (Κρατική Κινητή Θεατρική Μονάδα), υπό την αιγίδα του Υπουργείου Πολιτισμού, όπου για έναν χρόνο περιόδευσε στην Ελλάδα με τα έργα׃ "Ρωμαίος και Ιουλιέτα" του Ουίλιαμ Σαίξπηρ, "Ο Ποπολάρος" του Γρηγορίου Ξενόπουλου, "Χάανς Κολχάας" του Τζον Σόντερς, "Το τάβλι" του Δημήτρη Κεχαΐδη και "Το γαϊτανάκι" της Ζωρζ Σαρή.

Το 1978 ξεκίνησε την συνεργασία του με το Εθνικό Θέατρο στο οποίο διένυσε μία θεατρική πορεία δεκατριών χρόνων, συμμετέχοντας σε περισσότερες από εξήντα παραγωγές κλασσικού και σύγχρονου ρεπερτορίου, ελληνικού και ξένου, σε όλες της σκηνές του Εθνικού καθώς και στην Επίδαυρο.

Το 1986 έπαιξε στην ιδιαίτερα επιτυχημένη σειρά της ΕΡΤ2 Μαντάμ Σουσού με την Άννα Παναγιωτοπούλου στον ρόλο της Σουσούς.

Το φθινόπωρο του 1990 αποχώρησε από το Εθνικό Θέατρο και συνεργάστηκε με την Σύγχρονη Ελληνική Σκηνή της Κατερίνας Μαραγκού στη "Νόρα" του Χένρικ Ίψεν στο Θέατρο «Αθηνών», ερμηνεύοντας τον ρόλο του Κρόκστα.

Το καλοκαίρι και τον χειμώνα του 1991-1992 έκανε την πρώτη του εμφάνιση στην επιθεώρηση, ανεβάζοντας το "Έκτο πάτωμα" και το "Κλειδί για δυο", στο Θέατρο Περοκέ και στο Θέατρο Διάνα αντίστοιχα.

Το 1993 συνεργάστηκε με τον Πέτρο Φιλιππίδη στο Θέατρο «Αθηνά», όπου ανέβασαν το "Αταίριαστο ζευγάρι" του Νιλ Σάιμον.

Το 1994 συνεργάστηκε με τη Μιμή Ντενίση και τον Χρήστο Πολίτη στο Θέατρο «Ακροπόλ», ερμηνεύοντας τον ρόλο του Τολστόι στην "Άννα Καρένινα".

Το καλοκαίρι του 1995, συνθιασάρχες για πρώτη φορά με τον Γιώργο Παρτσαλάκη, ανέβασαν στο θέατρο Μετροπόλιταν την κωμωδία "Απιστίες" των Ν. Τσιφόρου - Π. Βασιλειάδη. Συνεχίζοντας την συνεργασία τους τον χειμώνα του 95-96, αποτόλμησαν το ανέβασμα των "Άθλιων" του Β. Ουγκώ στο Θέατρο «Καλουτά» σε θεατρική διασκευή του Π. Μάρκαρη και σκηνοθεσία του Κ. Δαμάτη.

Τον χειμώνα του 1996-1997, επιχείρησαν την πρώτη τους θεατρική τουρνέ στην επαρχία με την κωμωδία "Απιστίες", σημειώνοντας μεγάλη επιτυχία και κερδίζοντας την εμπιστοσύνη του κοινού της ελληνικής περιφέρειας.

Το καλοκαίρι του 1997 δημιούργησε μαζί με την Πένυ Παπουτσή, την Πολιτιστική εταιρία ΘΕΡΟΣ (Θεατρική έκφραση, Ρεπερτόριο, Όραμα, Στόχος), με σκοπό την δική του πρόταση για το θέατρο. Τον χειμώνα της ίδιας χρονιάς, ανέβασαν στο θέατρο Σταθμός το "Ενυδρείο" του Κώστα Μουρσελά.

Το καλοκαίρι του 1998 συνεργάστηκε με τη Θεατρική διαδρομή των Κ. Πολυτόπουλου και Κ. Μπάλα, όπου με επικεφαλής τον Δημήτρη Παπαμιχαήλ, ανέβασαν τον "Οιδίποδα επί Κολωνώ" του Σοφοκλή, περιοδεύοντας σε όλα τα θέατρα της Ελλάδας.

Τον χειμώνα του 1998-1999 συνεργάστηκε με θίασο πρωταγωνιστών και πάλι μαζί με τον Γιώργο Παρτσαλάκη, ανεβάζοντας στο θέατρο Βεάκη την "Αυλή των Θαυμάτων" του Ιάκωβου Καμπανέλλη.

Το καλοκαίρι του 1999, συνεχίζοντας την επιτυχημένη συνεργασία τους με τον Γιώργο Παρτσαλάκη αλλά και με άλλους πρωταγωνιστές, ανέβασαν στο θέατρο Αθήναιον την σατιρική κωμωδία του Άλαν Μπλίνσντεϊλ "Σάλτο μορτάλε".

Τον χειμώνα του 1999-2000 ανέβασε μαζί με τον Γιώργο Παρτσαλάκη το έργο "Μπαμπάδες με ρούμι", των Μιχάλη Ρέππα - Θανάση Παπαθανασίου, σε πανελλήνια περιοδεία.

Τον χειμώνα του 2000-2001 μαζί με την Άννα Παναγιωτοπούλου, ανέβασε στο θέατρο «Αλίκη» το έργο της Έλενας Ακρίτα "Η δίαιτα του αστροναύτη".

Το καλοκαίρι του 2001 σε συνεργασία με την Θεατρική Διαδρομή ανέβασαν στην Επίδαυρο και σε περιοδεία τους "Ιππής" του Αριστοφάνη, μαζί με τον Γιώργο Παρτσαλάκη.

Το καλοκαίρι του 2002, πάλι συνεργαζόμενος με την Θεατρική Διαδρομή, ανέβασαν στην Επίδαυρο και σε περιοδεία την "Λυσιστράτη" του Αριστοφάνη ενώ την ίδια χρονιά ανέβασε στο Θέατρο Αμιράλ το πολυβραβευμένο έργο του Άντονυ Σάφερ, "Σλουθ", σε παραγωγή Βαγγέλη Λειβαδά.

Τη σεζόν 2005-2006 πρωταγωνίστησε ως Αλή πασάς στην ιστορική δραματική σειρά του Alter "Η λίμνη των στεναγμών". Επίσης έχει παίξει στην κωμική τηλεοπτική σειρά Χαιρέτα μου τον Πλάτανο και στη δραματική σειρά "Παγιδευμένοι". Τη σεζόν 2024-2025 παίζει στην κωμική σειρά "VIΠ Καλά γεράματα".

Το 2014-2016 κατείχε πρωταγωνιστικό ρόλο στην παράσταση της Μιμής Ντενίση Σμύρνη μου αγαπημένη ενώ παράλληλα έπαιξε στην επιτυχημένη σειρά του Mega, Κάτω Παρτάλι. Επίσης, τη σεζόν 2024 - 2025 συμμετέχει στη θεατρική διασκευή του μυθιστορήματος Οι Άθλιοι.

Κινηματογράφος
ΈτοςΤίτλοςΡόλος1979Ανατολική περιφέρεια1982Η στροφήΣταμάτης Καζαντζής1985Το θερμοκήπιοΣτέλιος1999Safe SexΑντώνης2001Το κλάμα βγήκε απ' τον παράδεισοΣτέφανος2003Οξυγόνοκαλεσμένος στο πάρτι2025ΚαποδίστριαςΝικόλαος Σπηλιάδης

Τηλεόραση
ΈτοςΤίτλοςΡόλοςΚανάλι2005-2006Η λίμνη των στεναγμώνΑλή ΠασάςAlter Channel2008ΛόλαΑργύρης ΠαρασκευόπουλοςΑΝΤ12014-2015Κάτω ΠαρτάλιΔιαμαντής ΡαμπαούνηςMega Channel2020-2023Χαιρέτα μου τον ΠλάτανοΜένιοςΕΡΤ12023-2024ΠαγιδευμένοιΠάνος ΒερβερίδηςΑΝΤ12024-2025VIΠ Καλά γεράματα

Παραπομπές

Εξωτερικοί σύνδεσμοι
Ο Τάσος Χαλκιάς στα 90 λεπτά

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες κωμικοί